Les bateries d'StoreDot poden fer que el temps de recàrrega dels vehicles elèctrics deixi de ser un obstacle per a aquest tipus de mobilitat.
El temps necessari per aconseguir una càrrega completa de la bateria dels vehicles elèctrics és un dels aspectes clau que impedeixen la generalització d'aquesta mena de mobilitat.
D'altra banda, les càrregues incompletes acaben escurçant la vida útil de la bateria.
Val a dir que a data d'avui les estacions de càrrega ràpida permeten, en el millor dels casos, recuperar aproximadament un 80% de l'autonomia del vehicle en uns trenta minuts.
StoreDot, una empresa emergent d'Israel, està desenvolupant una nova generació de bateries que supera aquests inconvenients i que pot contribuir a fer els vehicles elèctrics més atractius per al públic: amb aquestes bateries (anomenades EV FlashBattery) una càrrega completa triga aproximadament el mateix que emplenar el dipòsit d'un vehicle estàndard.
La intenció de la companyia és presentar al Consumer Electronics Show de Las Vegas, el gener de 2016, un model de vehicle elèctric equipat amb aquesta bateria.
Val a dir que en l'edició d'enguany del certamen StoreDot ja va sorprendre amb el seu prototip de bateries amb tecnologia NanoDot per a smartphones, de 900 mAh, recarregables en trenta segons.
També aquest any StoreDot ha estat assajant una bateria d'automòbil de 2.000 mAh que es carrega completament en tres minuts.
La tecnologia NanoDot reposa sobre la utilització de cristalls de 2 nm de diàmetre que contenen cadenes d'aminoàcids per les quals els ions circulen molt més ràpidament entre els elèctrodes, cosa que resulta en velocitats de càrrega no igualades pels sistemes convencionals.
Els elèctrodes tenen una arquitectura híbrida que permet combinar la rapidesa de càrrega dels superconductors amb la capacitat d'emmagatzematge i la taxa baixa de descàrrega del ió de liti.
L'extrem del càtode conté els polímers orgànics esmentats més amunt i òxids metàl·lics de liti que desencadenen les reaccions de reducció-oxidació amb unes velocitats fins ara no assolides, amb una densitat energètica millorada i baixa resistència interna.
La companyia assegura que, com a resultat de tot plegat, les seves bateries EV FlashBattery es poden carregar totalment en cinc minuts per proporcionar 480 km d'autonomia –enfront els 60 km que permetrien cinc minuts de càrrega d'una bateria de ió de liti estàndard.
Les bateries EV FlashBattery, segons els responsables d'StoreDot, suporten quatre vegades més cicles de càrrega i descàrrega (uns 2.000 davant els 500 de les bateries estàndard), gràcies al fet que els compostos orgànics patentats que les integren presenten menor risc de metal·lització durant els cicles, cosa que també elimina el perill de curtcircuit intern.
Tot plegat es tradueix en una més gran seguretat i vida útil de la bateria, i en una reducció dels costos per quilòmetre.
La companyia també diu que els materials de les EV FlashBattery són menys inflamables i més estables a altes temperatures que els de les bateries convencionals, ja que estan continguts en una estructura multicapa que evita el sobreescalfament i l'excés de voltatge.
A més, tenen una petja ambiental mínima ja que prescindeixen de metalls pesants, tòxics i altament contaminants.
Com a darrer avantatge d'aquesta tecnologia de càrrega ràpida es pot esmentar el fet que s'escurçarien els temps d'espera a les cues de les estacions de subministrament, i seria possible reduir el nombre de punts de càrrega de cada estació.
Eficiència energètica, Nous vehicles i modes, Mitigació